3.000 de oameni angajați în sportul românesc intră miercuri în grevă pe termen nelimitat Doi din trei angajați în cluburile sportive ale statului și din antrenorii bugetari și funcționarii sportului au un salariu stabilit la 1.300 de lei net

marți, 7 august 2018, 10:10

de Mirela Neag și Cătălin Tolontan

Este o premieră pe multe planuri.

Niciodată, antrenorii de copii și juniori, medicii, dar și personalul de suport, de la contabilii cluburilor sportive municipale până la șoferi și recepționerii hotelurilor sportive, nu s-au coalizat la un asemenea nivel de masă.

”Negocierile din această seară au eșuat și mâine, miercuri, 8 august, vom intra în grevă pe termen nelimitat”, a declarat pentru Gazeta Sporturilor președintele SNTS, Andy Nagy.

Ministrul Ioana Bran nu a venit la negocierile din această seară.

”Sindicatul reprezintă aproape 4.000 de angajați din tineret și sport și 70% dintre aceștia vor intra în grevă pe termen nelimitat pentru că pe lângă nerezolvarea niciunei revendicări, asistăm și la o lipsă totală de respect. Ministrul Ioana Bran probabil că nu e interesat că de miercuri nimeni nu o să mai muncească în complexurile sportive naționale, în cele 40 de cluburi municipale sportive și în federațiile naționale sportive din moment ce nu a dorit să vorbească cu noi”, spune Nagy.

El a fost asistat la discuții de Dumitru Costin, președintele Blocului Național Sindical.

Sindicaliștii susțin că:

70% dintre salarii sunt egalizate la un cuantum de 1.300 de lei net.

Angajaţii nu sunt încadraţi diferenţiat în funcţie de studii, funcţii, răspundere, vechime sau complexitatea muncii lor.

Nu se acordă sporul de vechime.

Nu este plătită munca în zilele de sâmbătă şi duminică, sărbătorile legale şi nici orele suplimentare.

Nu se mai acordă sporul de 25% pentru antrenorii care au sportivi la lotul naţional.

Începând cu 1 ianuarie 2018 antrenorilor cu sportivi la lotul naţional le-au scăzut veniturile.

Funcţiile specifice nu sunt încadrate corespunzător: medic, asistent, kinetoterapeut, psiholog, masor, şofer, recepţioner, cameriste, profesor–antrenor.

Liderul sindical a spus că există și locuri unde s-au exercitat presiuni asupra angajaților de a nu participa la grevă.

”Cele mai grave lucruri se întâmplă la Complexul Sportiv Național Snagov, acolo unde lucrează angajați ai Federației Române de Canotaj și unde se antrenează loturile olimpice de canotaj, dar și alți sportivi. Aici, directoarea Adela Alexe i-a amenințat cu pierderea locurilor de muncă, motiv pentru care am decis să facem plângere penală împotriva acesteia”, a declarat președintele sindicatului din tineret și sport.